39. schôdza NR SR - 8.deň - A. dopoludnia
Dátum: 2025-09-19
Poslanec: Kolíková, Mária (SaS)
Druh vystúpenia: Vystúpenie v rozprave

58. Vážený pán predsedajúci, vážené dámy poslankyne, páni poslanci, vážený pán minister, k tomuto návrhu zákona by som v zásade nemala veľa pripomienok, považujem veľa z tých návrhov, ktoré sú tam, veľmi legitímne, vlastne technického charakteru. Ale vystúpim tu preto, pretože rieši, ako vyplýva zo samotnej dôvodovej správy, základné problémy, ktoré boli rovnako dôvodom k jeho realizácii, a teda veľmi nízku mieru ukladania alternatívnych trestov, dlhodobo nedostatočnú kapacitu väzníc, medzi hlavné dôvody nižšieho ukladania alternatívnych trestov možno zaradiť vyššiu časovú a administratívnu náročnosť a tak ďalej. Tento zákon má priniesť lepšie podmienky pre ukladanie alternatívnych trestov. Zákonodarca má snahu podporiť ukladanie alternatívnych trestov aj školením sudcov, od ktorých závisí miera ich ukladania. A ja si myslím, že v tejto súvislosti sa treba vrátiť do decembra 2023, 6. december. Za normálnych okolností by sme sa pripravovali na Mikuláša, vy ste Mikuláša doniesli s hanebnou novelou trestných kódexov. Otvorili ste brány väzníc, z trestov, ktoré boli natvrdo, sa urobili domáce väzenia. A ja musím povedať jeden príklad, ktorý je z augusta 2025, sme sa dozvedeli. Expolicajta Kučerku odsúdili za korupciu na päťročné domáce väzenie. Predtým pôvodne ho za branie úplatku odsúdili na vyše desať rokov. Toto je výsledok hanebnej novely trestných kódexov. Korupcia, pôvodne desať rokov natvrdo, domáce väzenie, domáce väzenie. Čo znamená toto domáce väzenie? Domáce väzenie znamená, že bol tam aj peňažný trest, áno, nebol to iba tento trest, bol tam aj peňažný trest, rozsudok ešte nie je právoplatný. Ale čo tým chcem povedať? Touto hanebnou novelou trestných kódexov, ktorou ste vašim ľuďom pomohli, aby nešli do výkonu trestu odňatia slobody, niektorí, aby vôbec sa vyhli celému trestnému stíhaniu, pretože tak ste skrátili vyšetrovaciu dobu, že vlastne tie trestné stíhania ani nemohli dobehnúť, ani sa nemohli veci postaviť pred súd, ste spôsobili, že ste bez toho, aby ste akokoľvek vyhodnotili situáciu, otvorili brány väzníc. Spoločnosť na to absolútne nebola pripravená, absolútne nebola pripravená. My sa tu teraz budeme rozprávať a musíme sa rozprávať o tom, kto dohliada nad odsúdenými, ktorí mali byť za mrežami, ale sú na slobode. Kto nad nimi dohliada? A vy my tu môžete hovoriť, že viete čo, my sme navýšili o devätnásť a teraz možno na dvadsaťštyri a možno ešte osem. My sa bavíme o tom, že vy ste 6. decembra 2023 prišli s návrhom zákona, ktorým ste vedeli, ktorým ste vedeli, že, by som povedala, že do absolútne nepredvídateľných rozmerov otvoríte brány väzníc, aj ľudia, ktorí mali byť vo výkone trestu odňatia slobody, budú v domácom väzení, vy ste nastavili domáce väzenie na päť rokov, ktoré neexistuje v európskom priestore, neexistuje. Päť rokov domáce väzenie, to je aký trest, päť rokov domáce väzenie? Tak buď je to domáce väzenie, ktoré je v zásade krátkeho obdobia, ale to sa vám zdalo naozaj trošku blbé, že desať rokov natvrdo, pár rokov, že uhm, tak aspoň tých päť. Ale päť rokov domáce väzenie naozaj nedáva zmysel. A potom keď už ste sa takto rozhodli, no tak tu mala byť armáda, armáda ľudí, ktorí dohliadajú nad odsúdenými, a pripravená armáda, pripravená. A nie, že my v roku 2025, 2025, za chvíľku to budú dva roky naozaj, za chvíľku bude december 2025, lebo už je jeseň, sa budeme baviť o tom, že či máte ešte jedného naviac alebo dvoch. Vy poviete, ale ja mám dvadsať. Pán minister, toto malo byť vopred, toto malo byť vopred a vy to viete veľmi dobre. Absolútne nezodpovedné, absolútne nezodpovedné. Bezpečnosť nás je vám ľahostajná. Tak vy sem síce prídete s tým, že riešite technické prostriedky, ale nemáte ľudí. Vy nemáte ľudí a vy to viete veľmi dobre a nemáte na to ani peniaze. Nemáte, však preto ich nemáte, lebo nemáte peniaze. Ale zato budú jubilejné platy sudcom. Takže vy vlastne naozaj viete postarať o to, aby za korupcii neboli stíhaní vaši ľudia. To viete urobiť výborne, naozaj toto vám ide, to viete okamžite nachystať, pripraviť tento balíček. Síce nevieme, kto ho pripravil, lebo ľudia na ministerstve to neboli, tých ste do toho nezapojili, zjavne to museli byť, zjavne to museli byť advokáti, ktorí obhajovali týchto trestne stíhaných ľudí. Tak tí vám nastavili, takto sa robí Trestný zákon vo vašom podaní, to ste presne spravili, toto ste urobili, toto ste urobili. Ale aby ste mali ľudí, ktorí by teda dohliadali nad výkonom odsúdených, to teda nie, to netreba, hej, to nikomu na tom nezáleží, netreba, netreba. Dvojnásobné platy áno, ale dohľad nad odsúdenými nie, netreba. Toto je proste toho vizitkou. Vy tu prídete, je to absolútne v poriadku, nech sa páči, riešte technické prostredie, a kde máte tých ľudí, prosím vás? Tu je jasné, že to neviete urobiť, že je to zložité, že je to náročné, ale, prosím vás, tí sudcovia ako sa môžu cítiť, že budú dávať alternatívne tresty, že nevedia, kto bude dohliadať nad tými odsúdenými? Kto, prosím vás, ako sudca je ochotný potom takýto alternatívny trest dať? Lebo aj im záleží na tom, že keď dajú nejaký trest, že to má zmysel. Ale aký to má zmysel, keď vedia, že tí ľudia, ktorí tam teraz sú, že ich je zúfalo málo, zúfalo málo. A vy to viete, je ich zúfalo málo. Robia, v zásade formálne urobia všetky úkony, ktoré majú urobiť, lebo to nestíhajú, nemajú čas, vlastne ani mať riadny kontakt s tými ľuďmi, ktorí sú odsúdení a sú na slobode. Ja som za alternatívne tresty, ale musíme na to pripraviť tú spoločnosť, musíte mať na to peniaze. Tak ste si mali tie peniaze na to vypýtať, tak ste si to mali vydupkať, že ja tam toho 6. decembra neprídem, keď mi aspoň tých 100 úradníkov nedáte. To ste mali urobiť, prinajmenšom ste to mali urobiť. Vy ste mi rozprávali, že to bude v štátnom rozpočte. No figa borová tam bola, figa borová, som si to pozerala, nič ste tam nedostali, žiadni ľudia tam neboli, tu zliepate proste kade-tade jedného, druhého, tretieho. A potom prídete s jubilejnými platmi, s novými funkcionármi do justičnej akadémie. To vám nevadí, to je v poriadku. Ale proste aby ste mali základ, základe pre tú justi... ten vám nevadí, hej, toto je pre mňa nepochopiteľné, neprijateľné. No vy ste mohli dupnúť a povedať, takto otvoriť brány väzníc je nezodpovedné, to ja nemôžem urobiť. Keď chcete, aby som to urobil, tak mi dajte aspoň 100 a mohli ste si vyberať aj 300 podľa mňa, kľudne by vám ich dali. By ste povedali, takú novelu, nech sa páči, poprosím aspoň 300 probačných a mediačných, aspoň niečo by ste urobili pre tú spravodlivosť, aspoň niečo by ste urobili. Vy ste neurobili nič. Vy ste sa sklonili, pod pazuchou ste priniesli nový Trestný zákona a nový trestný proces a proste ste len dúfali, že to rýchlo bude odklepnuté a rýchlo nech sa to zavedie a bez akejkoľvek lehoty pre vyšetrovateľov, pre policajtov, pre nikoho nič, nič. Ani tých ľudí ste si nedokázali vypýtať, prosím vás, a to vám treba vyčítať, že ste takto sklonili hlavu a tu žobrete proste po jednom, po druhom, aby ste dostali tých probačných, mediačných. Nemáte ich, zúfalo ich nemáte, zúfalo ich nemáte. Ešte Viliam Karas, ktorý nemal takto otvorenú bránu väzník, vedel, že aspoň 100 ľudí potrebuje, aspoň 100. Vy ste to ešte viac otvorili. A vy, ako dva roky potom, čo ste sem prišli s tou novelou, tak oslavujete 10-20 a to nám tu hovoríte so slávou. To je hanba, pán minister, hanba je to, hanba je to, že sem vôbec prídete a nám tu rozprávate tieto čísla. Lebo to ešte veľmi dobre vieme, že tí ľudia, kým sa zapracujú v tom systéme, a ten celý systém treba inak postaviť, keď to takto chcete mať otvorené, to ste absolútne nepripravili. A to vám je jedno. Vám tu ukazuje sa, že vám nezáleží na ľuďom. Vám nezáleží na tom urobiť systém, ktorý je bezpečný, alternatívne tresty, nech sa páči, alternatívne tresty, ale nemôžte to urobiť bez ľudí. Veď keď je domáce väzenie, tak má zmysel, keď s tým človekom niekto komunikuje, keď sa s ním niekto rozpráva, keď niekto dohliada nad tým, čo robí na slobode. Ale keď tam nikto nie je, čo tam teda nikto nie je, jedine formálne sa urobí úkon, že sa stretol. Proste nemá, pán minister, nerozprávajte, že sa to dá, nedá sa to realizovať, veď tých ľudí je zúfalo málo. To mi chcete povedať, že to si tu minister Karas vymyslel, že potrebuje ešte 100 ľudí, ak chce urobiť oveľa jemnejšiu, oveľa jemnejšiu novelu alternatívnych trestov. Tak on si to vymyslel podľa vás, hej? A Česi si to absolútne vymysleli, ktorí majú niekoľko, niekoľko násobne viac tých probačných, mediačných úradníkov. Tí tiež si to asi vymysleli, že to potrebujú a to teda nemajú takto otvorené brány väzníc, nemajú. A darmo budete rozprávať, že počas konsolidácie je to zložité. Tak ste nemali s takou novelou prísť. Kto ju potreboval? My sme ju nepotrebovali, ľudia ju nepotrebovali. Nikto, nikto, kto vie, že sa vie obhájiť pred nezávislým nestranným súdom, ju nepotreboval. Potrebovali ju skorumpovaní ľudia, ktorí vedeli, že proste sa nedokážu uhájiť pred tým súdom, tak urobili všetko preto, aby sa tam nedostali. A to ste vy urobili, vy ste toto urobili, vy ste takto skrivili spravodlivosť. Áno, vďaka vám, vďaka vám ste poslali odkazu ľuďom, že tu sa neoplatí rešpektovať zákon, vďaka vám je to. A potom sem prídete riešiť technikálie. Prepáčte, akože technikálie, že viete čo, potrebujem trošku viac tých monitorovacích zariadení. Ale treba vás s týmto vysmiať, vysmiať. Kto tam bude dávať tie monitorovanie zariadenia, kto to bude sledovať? Veď tých ľudí naozaj máte zúfalo, zúfalo málo, zúfalo málo ich máte. Nemôžem vás nechať tu, prepáčte, v kľude prísť a v kľude odísť, lebo za toto nesiete zodpovednosť. Nesiete a musíte ju pocítiť aspoň tu, aspoň nachvíľu ju musíte pocítiť, lebo stabilitu a poriadok, ktorú ste sľubovali, to ste nám teda nepriniesli. A môžete to vidieť v uliciach, ako sú ľudia spokojní s tým, ako tu vládnete. Takže, áno, priniesli ste návrh zákona, ktorý je v zásade veľmi technický a jednoduchý a v iste miere legitímne je v poriadku, že ste s takým niečím prišli, ale že neriešite tú podstatu v justícii, tak to vám teda musíme povedať a musíte si to tu vypočuť. A preto ja nedokážem ani takto to podporiť, lebo by som sa tvárili, že je to absolútne v poriadku. A nie je to v poriadku, nie je v poriadku. A nezalepíte nám oči a budeme na to upozorňovať. Ďakujem.